पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से बचने के लिए कई लोग नासमझी वाले कदम उठा रहे हैं। छत्तीसगढ़ में बिलासपुर के एक गांव में कुछ युवकों ने महुए की कच्ची शराब के साथ होम्योपैथिक की ड्रोसेरा कफ सिरप मिलाकर पी ली। इससे 9 युवकों की मौत हो गई। 4 युवकों को CIMS में इलाज चल रहा है।
घटना जिले के सिरगिट्टी इलाके के कोरमी धुरीपारा गांव की है। बताया जा रहा है कि बस्ती में इस होम्योपैथिक सिरप को कई परिवारों में इस्तेमाल किया जा रहा था। लेकिन युवकों ने इसे शराब में मिलाकर पी लिया, जिससे यह जानलेवा हो गया। जान गंवाने वालों में से 4 की मौत बुधवार सुबह, 4 ने शाम तक जबकि 1 ने गुरुवार को दम तोड़ दिया।
देर रात सूचना मिलते ही पुलिस गांव में पहुंची
गांववालों ने पुलिस को एकसाथ 4 युवकों की मौत की सूचना दी। इस पर थाना प्रभारी देर रात टीम के साथ गांव पहुंच गए। पूछताछ में पूरी घटना का खुलासा हुआ इसके बाद बाकी बीमार युवकों को कुछ युवकों को CIMS में भर्ती किया गया। एक युवक की हालत गंभीर थी, जिसे अपोलो अस्पताल में भर्ती किया गया। इनमें से तीन युवकों ने इलाज के दौरान जबकि एक न गांव में ही दम तोड़ दिया। अब स्वास्थ्य विभाग ने गांव में कैंप लगाकर बस्ती के सभी लोगों की जांच शुरू कर दी है। कुछ युवक ऐेसे भी मिले हैं, जिन्होंने यह सिरप पिया था, लेकिन उन्हें कुछ नहीं हुआ।
इन लोगों की हुई मौत
...अब इन आंखों में आंसुओं का ज़हर
ये तस्वीर उन्हीं परिवारों में से एक की है, जिसने किसी अपने को खोया है। उसकी आंखों में आंसू हैं। ये आंसू उस नशे से ज्यादा दर्दनाक है, जिसे जान देने वालों ने लिया था, क्योंकि वो नशा तो एक दिन का था, ये ज़हर ज़िंदगी भर रहेगा। इसलिए ऐसी गलतियों से बचिए, जो एक दिन की भूल को ज़िंदगी का दर्द बना दे।
पुलिस हिरासत में आरोपी डॉक्टर
मामले में सिरगिट्टी पुलिस ने डॉक्टर को हिरासत में लिया है। फिलहाल, उससे पूछताछ जारी है। आरोपी डॉक्टर पर गैर इरादतन हत्या का मामला चलाया जाएगा।
लीवर फेल हो सकता है
जिस सिरप को पीकर लोगों की मौत हुई है, उसमें 99 फीसदी अल्कोहल रहता है। शराब में पहले से अल्कोहल रहता है। ज्यादा अल्कोहल के कारण लीवर फेल हो सकता है। एक्यूट लीवर फेल्योर से लोगों की मौत होने की आशंका है।
-डॉ. कृष्णकांत साहू लंग सर्जन, नेहरू मेडिकल कॉलेज रायपुर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hne_Deva hin_Deva awa_Deva zho_Hant eng_Latn